**Kompensäätiö** (myös **Compensate-säätiö**) on voittoa tavoittelematon säätiö. Säätiön tavoitteena on parantaa vapaaehtoisten hiilimarkkinoiden integriteettiä. Vihreiden entinen kansanedustaja Antero Vartia perusti päästökompensaatioita tarjoavan Kompensäätiön kesällä 2018. Operatiivisen toimintansa se aloitti huhtikuussa 2019.

Yritystoiminta
--------------

Alussa säätiö omisti 100-prosenttisesti voittoa tavoittelemattoman Compensaten (Compensate Operations Oy:n), jonka oli tarkoitus vastata varsinaisesta liiketoiminnasta Kompensäätiön keskittyessä vaikuttamistyöhön. Compensate Operations Oy sai vuonna 2019 Business Finlandilta seitsemän miljoonan euron lainan. Yhtiö ei saanut lainan lisäksi muuta rahoitusta ja irtisanoi kaikki työntekijänsä 28.4.2023 ja hakeutui lopulta konkurssiin 14.7.2023.

Compensate tarjoaa yrityksille ja yksilöille mahdollisuuden hyvittää arjessa syntyviä päästöjä, joita ei ole mahdollista välttää. Päästöjen kompensointi tapahtuu hiilensidonnan avulla hyödyntäen erilaisia hiilensidontamenetelmiä, kuten metsien suojelua, metsittämistä ja innovatiivisia menetelmiä, kuten biohiiltä.

Compensaten portfolioon sisältyvät hiilensidontahankkeet pohjautuvat kansainvälisiin sertifikaatteihin, kuten Gold Standardiin ja Verraan, mutta hankkeiden arvioinnissa käytetyt kriteerit ovat näitä sertifikaatteja tiukemmat. Compensaten kriteerit on luotu yhdessä tutkijoista koostuvan itsenäisen verkoston kanssa, joka tekee yhteistyötä Kompensäätiön kanssa. Compensaten malliin sisältyy myös ylikompensaatio, joka vähentää hankkeisiin liittyviä epävarmuuksia. Lisäksi hankkeissa huomioidaan kaikki YK:n kestävän kehityksen tavoitteet. 

Kompensäätiön alkuperäinen ajatus oli erottautua muista hyvityspalveluista siinä, että päästönsä voi hyvittää jo hyödykettä ostaessaan, maksuhetkellä. Tarkoitus oli, että hyvitysmaksu kannustaa vähentämään turhinta kulutusta ja ohjataan lyhentämättömänä metsitykseen, koska säätiön oli tarkoitus itse maksaa kulut, aluksi Vartian ja lahjoittajien rahoilla, sittemmin yritysten lisenssimaksuilla.

Epäselvyydet rahankeräysluvassa
-------------------------------

Poliisihallitus teki joulukuussa 2019 tutkintapyynnön Kompensäätiöstä. Kompensäätiö oli jättänyt joulukuun alussa hakemuksen rahankeräysluvasta. Tätä ennen Vartia on kertonut säätiön pyytäneen poliisihallitukselta lausuntoa siitä, tarvitaanko toimintaan rahankeräyslupa. Arpajaishallinto ei kuitenkaan käsitellyt säätiön hakemusta, koska tutkintapyynnöstä aloitettiin rikostutkinta.

Eduskunta hyväksyi 29.10.2021 lakimuutoksen, jonka mukaan vapaaehtoisten päästökompensaatioiden myyminen ei jatkossa edellytä rahankeräyslupaa eli päästökompensaatiot rajataan rahankeräyslain ulkopuolelle. Lakimuutoksen myötä syyttäjä peruutti keväällä 2022 syytteensä Compensate-säätiön perustajaa Antero Vartiaa vastaan.

Lähteet
-------

1. ↑  Kompensäätiö - Compensate Foundation *compensatefoundation.org*. Viitattu 13.6.2022.
2. ↑  Avoin tietoaineisto - Business Finlandin myöntämä tutkimus-, kehitys- ja innovaatiorahoitus
3. ↑  Yritykset | Antero Vartian yritys irtisanoi kaikki työntekijänsä – "Nyt puhutaan kuukauden aikaikkunasta" *Helsingin Sanomat*.  28.4.2023. Viitattu 17.7.2023.
4. ↑  Konkurssit | Entisen kansanedustajan Antero Vartian päästökompensaatioita tarjonnut yritys hakeutui konkurssiin *Helsingin Sanomat*.  16.7.2023. Viitattu 17.7.2023.
5. 1 2  Compensate.com – Suomeksi *compensate.com*. Viitattu 14.6.2022. (englanniksi)
6. ↑  Vihreiden Antero Vartia perusti säätiön torjumaan ilmastonmuutosta *Yle Uutiset*.  24.4.2019.
7. ↑  Poliisihallitus on tehnyt tutkintapyynnön Antero Vartian johtamasta Compensate-säätiöstä *Yle uutiset*. Viitattu 30.8.2020.
8. ↑  Saanko rahaa *Helsingin Sanomat*. Viitattu 30.8.2020.
9. ↑  Päästökompensaatioiden myyminen ei jatkossa edellytä rahankeräyslupaa – eduskunta hyväksyi lain *Helsingin Sanomat*.  29.10.2021. Viitattu 14.6.2022.
10. ↑  Antero Vartia ei joudukaan syytteeseen rahankeräysrikoksesta – Taustalla lakimuutos, joka sallii Compensaten toiminnan *Helsingin Sanomat*.  18.4.2022. Viitattu 14.6.2022.

Aiheesta muualla
----------------

* Kompensäätiön sivusto
* Compensaten (Compensate Operations Oy) sivusto
* Antero Vartia avasi suunnitelmansa: Säätiö rakentaa päästökorvausjärjestelmää – Kompensaatiomaksu oston yhteydessä, Uusi Suomi 24.4.2019.
* Antero Vartia aikoo pelastaa maailman (tilaajille), Helsingin Sanomat, 28.4.2019.